Her ble skolejentene filmet i dusjen
- Jeg skjønner elevenes usikkerhet og frykt - tanken på at de potensielt er utsatt for overgrep er vond. Samtidig har jeg et håp om at elevene vil hjelpe til, sier rektor ved Skien videregående skole - avdeling Prestejordet, Lill Harriet Koi, til VG. For skolen ber innstendig om tips for å finne ut hvem som satt opp det skjulte kameraet - gjemt inne i en knagg i jentedusjen. Foreløpig er det ingen som er mistenkt for ugjerningen. - Jeg synes dette er veldig skremmende siden det er vanskelig å oppdage og jeg synes synd på jentene, sier Koi.Også elevrådsleder Andrine Bro er sjokkert over funnet i jentedusjen. - Det er veldig frustrerende og veldig trist. Vi hadde ikke kunnet forestille oss noe som dette. Det er helt surrealistisk. - Det viktigste for oss er at elevene blir informert og at det blir satt opp et støtteapparat. En helsesøster stiller opp for alle på skolen i morgen, fortsetter hun. Hverken skolen eller politiet har noen anelse om hvor lenge det har hengt der. Det er derfor umulig å vite hvor mange av skolens 650 elever som har blitt filmet. I tillegg lånes lokalene ut til idrettslag et par ganger i uka.Ledelsen ved Skien VGS avdeling Prestejordet har sendt ut informasjon om funnet til alle elevene. I tillegg har de lagt ut informasjon sine hjemmesider. Der presiserer de at kameraet ikke kunne sende online overføringer, og at det derfor ikke er noe som tyder på at materialet er spredt noen steder. - Hvordan vet dere at den som satte opp kameraet ikke har vært inne for å hente minnebrikken for å få ut bildematerialet? - Det vet vi ikke, sier Koi.- Kameraet (som ble funnet i dusjen, red.anm.) er levert til teknisk avdeling hos oss for undersøkelse, sier jourhavende jurist i Telemark politidistrikt, Lill Kristin Nilsen, til VG. Kameraet ble nemlig beslaglagt av politiet rett etter at det ble funnet av to jenter som så et grønt lys blinke fra en av knaggene torsdag formiddag. - Har politiet prioritert å gå gjennom materialet? - Jeg kjenner ikke til at de har sett på det, sier Nilsen. Ingen har blitt avhørt foreløpig. Nilsen opplyser at overvåkningen er ulovlig i henhold til straffelovens paragraf 390A og at det kanskje vil bli aktuelt å trekke inn spesiallovgivning om bruk av kamera. Datatilsynet mener at det er problematisk å det kjøpes slike kameraer, men mener ikke at det er spesielt vanlig. - Det finnes mange nettsteder hvor det er lett og rimelig å få tak i slike kameraer. Det som tidligere var avansert spionutstyr, kan fås for noen hundrelapper i dag, sier informasjonsdirektør Ove Skåra.For rektoren på skolen, er den triste avslutningen på semesteret allerede et faktum. - Det gjør veldig vondt, også for meg. Dette var ikke denne måten jeg ville starte juleferien min, og den beste julegaven ville vært om dette ble oppklart, sier Koi. - Er det grunn til å mistenke elever ved skolen? - Det er nærliggende å tro at noen som har kjennskap til bygget har gjort dette.
Elevene ved Skien videregående skole er svært redde for at bildene fra det skjulte kameraet i jentedusjen skal spres på nettet.